Reykjavík, 19. september 2019

**Efni: Frumvarp til laga um breytingu á tollalögum og fleiri lögum**

Tollvarðafélag Íslands (TFÍ) áréttar umsögn sína um áform um breytingu á tollalögum og fleiri lögum en umsögnin er reifuð í greinargerð með frumvarpinu. Með frumvarpinu er áformað að tollafgreiðsla og tollgæsla, sem tollstjóri annast, verði færð til ríkisskattstjóra frá og með 1. janúar 2020. Þessu hefur TFÍ mótmælt.

Við fyrstu sýn virðist umrædd breyting vera umtalsverð fyrir þá ríkisstarfsmenn sem starfa á tollasviði, en hafa verður í huga að tollverðir eru embættismenn, sbr. 8. tölul. 1. mgr. 22. gr. laga um réttindi og skyldur starfsmanna ríkisins nr. 70/1996. Það skortir umfjöllun um stöðu tollvarða í nýju skipulagi, sér í lagi fyrir yfirmenn deilda, tollverði á landsbyggðinni, tollverði í tollafgreiðslu og við tollendurskoðun. Í þessu sambandi má benda á ályktun síðasta aðalfundar TFÍ sem samþykkt var einróma þar sem áformum um sameiningu embættis tollstjóra og ríkisskattstjóra var mótmælt. Í ályktuninni var skortur á samráði jafnframt gagnrýndur.

Þá gerir TFÍ athugasemdir við skipan nefndarinnar þegar fjallað var um þá breytingu sem er til umsagnar hér. Þar skorti verulega á að fá fram sjónarmið fulltrúa á tollasviði embættisins. Í nefndinni var tollstjóri og forstöðumaður innheimtusviðs embættisins en ekki forstöðumaður tollasviðsins. TFÍ gerði athugasemdir við þessa tilhögun á fundi með nefndinni en ekki var tekið tillit til þess.

Í greinargerð með frumvarpinu segir að með sameiningu ríkisskattstjóra og tollstjóra verði til ein öflug og leiðandi upplýsinga- og þjónustustofnun. TFÍ vill vekja athygli á því að í ferlinu öllu og í greinargerð virðist mikil áhersla vera lögð á skatta og gjöld en minna fer fyrir eftirliti með ólöglegri og leyfisskyldri vöru, t.d. fíkniefnum, vopnum og fölsuðum varningi (m.a. matvæli og lyf), sem er stór hluti af viðfangsefnum tollvarða.

TFÍ telur farsælast að embætti tollstjóra verði áfram sjálfstæð stofnun undir heiti Tollstjóra, sem er og hefur verið tákn tollgæslu hér á landi. Þær breytingar sem eru áformaðar og um ræðir hér virðast vera illa ígrundaðar og órökstuddar að mati félagsins. Af þeim sökum er farið fram á að fallið verði frá þeim.